
	Διάλεξη
του Ιωσήφ Χατζηκυριάκου

Το Βενετικό Ύφασμα στην Κύπρο του 18ου αιώνα

εμπορεία και χρήση

στο Σπίτι της Κύπρου

Με θέμα Το Βενετικό Ύφασμα στην Κύπρο του 18ου αιώνα, εμπορεία και χρήση, μίλησε, τη Δευτέρα 5 Μαρτίου 2018 στο Σπίτι της Κύπρου στην Αθήνα, ο Διευθυντής του Ιδρύματος Φοίβου Σταυρίδη-Αρχεία Λάρνακας, δρ Ιωσήφ Χατζηκυριάκος.
Προλογίζοντας τον έγκριτο ομιλητή, η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, επεσήμανε ότι μέσα από την έρευνα και την ανάλυσή της εμπορείας και χρήσης υφασμάτων διαγράφονται με ευκρίνεια τα αισθητικά, οικονομικά και πολιτικά δεδομένα της τοπικής κοινωνίας και εμπλουτίζεται η γνώση μας αναφορικά με την εικόνα, τις νοοτροπίες και τις συνήθειες των ανθρώπων της εποχής.

Πραγματικά, στο πλαίσιο της διάλεξής του ο κ. Χατζηκυριάκος παρουσίασε υλικό που αναδείχθηκε μέσα από τη μελέτη και την ανάλυση των αρχειακών εγγράφων του Βενετικού Προξενείου στη Λάρνακα σχετικό με την εμπορεία των βενετικών υφασμάτων στην Οθωμανική Κύπρο κατά τον 18ο αιώνα. Παρουσίασε, επίσης, στοιχεία και δεδομένα που αφορούν στη χρήση υφασμάτων, όχι μόνο βενετικών αλλά και γαλλικών, αραβικών, ελληνικών κ.ά., στην ενδυμασία της Κύπρου και, ιδιαίτερα, στην πολυπολιτισμική Λάρνακα.
Όπως επεσήμανε, η μελέτη του εστιάστηκε στη χρήση των υφασμάτων στην καθημερινή ζωή των κατοίκων της Λάρνακας, με σκοπό την ανίχνευση των ενδυματολογικών τύπων και τάσεων της εποχής και τη διάθεση των τάσεων και των νοοτροπιών της εποχής, ώστε να αναδειχθεί η κοινωνική διάσταση που αποκτούν τα ενδύματα, ανάλογα με τα υφάσματα και τα άλλα υλικά κατασκευής τους και μέσα από τα εμβληματικά κοσμήματα που τα συνόδευαν.

Σύμφωνα με τον κ. Χατζηκυριάκο, οι μεγάλες ποσότητες βενετικών υφασμάτων, που εξάγονταν στην Κύπρο, και η χρήση τους σε Ευρωπαϊκού και Οθωμανικού  τύπου ενδύματα δηλώνουν τη μεγάλη κοινωνική σημασία που  κατείχαν στην τοπική κοινωνία και αισθητική. Η ενδυμασία στην κοινότητα της Λάρνακας λειτουργεί ως εθνικό ταυτοποιό στοιχείο στους άνδρες, ενώ στις γυναίκες φαίνεται να ισχύει ο άγραφος νόμος της ‘ηθικά αποδεκτής’ οθωμανικής ενδυμασίας. Ωστόσο, κάποια από τα άρρενα μέλη της ευρωπαϊκής κοινότητας της Λάρνακα ενδύονται και Οθωμανικού τύπου ενδύματα. Όπως ανέφερε, συμπερασματικά, η πολυπολιτισμική κοινωνία της Λάρνακας του 18ου αιώνα ακολουθούσε μικτά αισθητικά πρότυπα, στην ενδυμασία, όπως και στην επίπλωση του σπιτιού, τα οποία εξέφραζαν κατ’ εξοχήν τον κοσμοπολίτικο χαρακτήρα της ζωής προνομιούχων οικονομικά και κοινωνικά κατοίκων της. Αισθητικό σημείο αναφοράς για την τοπική άρχουσα τάξη αποτελούσε η ευρωπαϊκή κοινότητα της πόλης της Λάρνακας, ενώ, η διακίνηση ευρωπαϊκών αισθητικών προτύπων επηρέασε σταδιακά όλη τα κοινωνικά στρώματα, αφού κατά τον 18ο αιώνα, το βενετικό εμπόριο αφορούσε όλους τους τομείς της καθημερινότητας των Κυπρίων.

